9 Tsela eno e dilo di diragetseng ka yone mo hisitoring e re thusa go tlhaloganya se Paulo a neng a se bona mo ponatshegelong. Se ne se tla akaretsa phuthego ya Bokeresete, e a neng a e bitsa “tshimo ya Modimo e e lengwang” e e neng e tshwanetse go ungwa. (1 Bakorintha 3:9) Ponatshegelo eo e ne e tla diragadiwa leng? Paulo o ne a bitsa se a neng a se bona a re ke ‘tshenolo,’ sengwe se se neng se tla diragala mo isagweng. O ne a itse gore fa a sena go swa botlhanogi bo ne bo tla ata thata. (2 Bakorintha 12:1; Ditiro 20:29, 30; 2 Bathesalonika 2:3, 7) Ka nako e batlhanogi ba neng ba tletse ka yone e bile go lebega ba fekeetsa Bakeresete ba boammaaruri, Bakeresete ba ne ba ka se ka ba tshwantshiwa le tshingwana e e ungwang. Le fa go ntse jalo, go ne go tla tla nako ya gore bodumedi jwa boammaaruri bo tlotlomadiwe gape. Setšhaba sa Modimo se ne se tla tsosolosiwa gore ‘basiami ba phatsime thata fela jaaka letsatsi mo bogosing jwa ga Rraabone.’ (Mathaio 13:24-30, 36-43) Tota seo se ne sa diragala dingwaga di le mmalwa Bogosi jwa Modimo bo sena go tlhomiwa kwa legodimong. Mme fa dingwaga di ntse di feta, go bonala sentle gore batho ba Modimo ba ipelela paradaise ya semoya, e Paulo a neng a e bonela pele mo ponatshegelong eo.